tartuNLP/wikipedia-smugri-20251201 huggingface dataset:
Liège–Bastogne–Liège 2021

Liège–Bastogne–Liège 2021 oli järjestyksessään 107. maantiepyöräilyn Liège–Bastogne–Liège-kilpailu. Se käytiin 259,1 kilometrin reitillä Liègestä Bastognen kautta Liègeen 25. huhtikuuta 2021. Kilpailu kuului UCI World Touriin.
Tadej Pogačar voitti viiden ajajan loppukiriratkaisuun päättyneen kilpailun ennen Julian Alaphilippeä ja David Gaudua. Näin slovenialainen pyöräilijä voitti kilpailun toisen kerran peräkkäin (Primož Roglič 2020).
Miesten kilpailun tulokset.
Lähde: Pro Cycling Stats
Osallistuneet joukkueet.
Lähde: Pro Cycling Stats
Naisten kilpailu.
Samana päivänä käytiin viidennen kerran naisten Liège–Bastogne–Liège-kilpailu. Siinä lähtöpaikkana oli Bastogne ja maalina 140,9 kilometrin matkan jälkeen Liège. Kilpailu kuului UCI Women's World Touriin.
Demi Vollering voitti kilpailun oltuaan nopein viiden naisen loppukirissä ennen Annemiek van Vleutenia ja Elisa Longo Borghinia.
Naisten kilpailun tulokset.
Lähde: Pro Cyclings Stats
Osallistuneet joukkueet.
Lähde: Pro Cycling Stats
Mantšurianonnenpensas

Mantšurianonnenpensas ("Forsythia mandschurica") on oliivikasvien (Oleaceae) heimoon, onnenpensaiden ("Forsythia") sukuun kuuluva kasvilaji. Se on triploidinen kasvilaji, joka on saanut osan genomistaan mahdollisesti koreanonnenpensaalta ("Forsythia ovata").
Mantšurianonnenpensas on noin 1,5 metriä korkeaksi kasvava pensas. Sen oksat ovat aluksi vihreitä, mutta muuttuvat ajan kuluessa harmaanruskeiksi. Lehdet ovat ehyitä ja lehtilavat ovat 5–12 cm pitkiä, 3–7 cm leveitä, muodoltaan leveänsoikeita ja laidoiltaan saha- tai hammaslaitaisia. Lehtiruodit ovat 0,5–1,3 cm pitkiä. Kukat sijaitsevat yksittäin lehtihangoissa, ja kukkaperät ovat noin 0,5 cm pitkiä. Kukkien teriö on keltainen, heteet 2–3 mm pitkiä ja emi 3,5–5 mm pitkä. Mantšurianonnenpensas kukkii toukokuussa ja tuottaa hedelmiä syyskuussa. Hedelmänä on 7–10 mm pitkä ja 4–5 mm halkaisijaltaan oleva kota.
Mantšurianonnenpensas kasvaa luonnossa Jiguan Shan -vuoren rinteillä Liaoningin maakunnassa Pohjois-Kiinassa.
Arvi Jämsä

Arvi Tapani Jämsä (27. helmikuuta 1917 Viipuri – 25. elokuuta 1987 Lahti) oli suomalainen yrittäjä ja yritysjohtaja, joka sai teollisuusneuvoksen arvonimen.
Jämsän vanhemmat olivat Wilhelm August Jämsä ja Hilma Lydia Koistinen ja puoliso Kirsti Anneli Ollikainen. Jämsä kävi keskikoulun ja opiskeli Viipurin teollisuuskoulussa koneenrakennusta, valmistuen 1939. Jo opiskeluaikana Suomen Sähkötarvike -yhtiössä töissä ollut Jämsä meni valmistuttuaan sinne piirtäjäksi. Jatkosotaan osallistunut Jämsä perusti vanhempiensa kanssa vuonna 1942 Jämsän Konepaja ja Valimo -yhtiön, joka siirtyi osakeyhtiönä Lahteen vuonna 1945. 
Yhtiöstä kehittyi Jämsän johdossa monipuolinen kone- ja laiteteollisuuden tuotanto- ja palveluyritys, joka suuntautui 1950-luvulla yhä enemmän hydrauliikkaan, mukaan lukien hydrauliventtiilit ja -sylinterit ja myöhemmin hydrauliset keskukset. Se ryhtyi myös maahantuontiin Mercantilen kumppanina ja harjoitti laajamittaista vientiä. Jämsä, joka sai teollisuusneuvoksen arvonimen vuonna 1973, myi yrityksen kehitysyhtiö Manconille 1982, mutta jäi vielä sen hallitukseen. Hän osallistui näkyvästi alansa yhteistyöhön, ollen muun muassa vuonna 1977 perustamassa Hydrauliikka- ja pneumatiikkayhdistystä.
Laizhounkoira

 
Laizhounkoira () on kiinalainen koirarotu, joka on hyväksytty roduksi kansallisesti Kiinan kennelunionissa ("China Kennel Union", CKU). Sillä ei ole vielä FCI:n tunnustusta, mutta prosessi sitä varten on jo vireillä.
Ulkonäkö.
Laizhounkoira on kohtuullisen kookas molossikoira. Pää on vahva olematta liian massiivinen. Kallo on pitkänomainen ja vahva, ilman selvästi ulkonevaa niskakyhmyä. Otsa on litteä, otsapenger selväpiirteinen olematta liian korostunut. Kuono on voimakkaasti kehittynyt, kuononselkä suora. Ylä- ja alaleuka ovat leveät ja vahvat, purenta leikkaava. Silmät ovat keskikokoiset ja mantelinmuotoiset; värisävy vaihtelee vaaleasta meripihkasta tummanruskeaan. Korvat ovat kohtuullisen suuret, korkealle asettuneet ja – toisin kuin valtaosalla muista molossikoirista – luonnostaan pystyt. Runko on korkeuttaan pidempi. Häntä on kohtuullisen pitkä ja tasaisesti kärkeä kohden kapeneva; levossa lievästi kaarevana roikkuva, liikkeessä tai innostuksen aikana mahdollisesti nouseva. Karvapeite on lyhyt, sileä, tiheä, kiiltävä; se voi olla joko yksin- tai kaksinkertainen. Väritys on aina musta selvästi erottuvin punaruskein merkein - merkit sijaitsevat silmien yläpuolella, kuonossa, poskissa, niskassa, rintakehässä, raajoissa ja hännäntyven alapuolella. Urosten säkäkorkeus vaihtelee 64–79 cm välillä, narttujen 65–70 cm välillä. 
Luonne ja käyttäytyminen.
Rotu on rauhallinen, peloton, itsevarma ja ystävällinen. Omaa perhettään kohtaan se on erittäin omistautunut. Sillä tulee olla rohkeutta, kovuutta, tarkkaavaisuutta ja hyvä työskentelykyky. Sen tulee sopeutua myös urbaaniin ympäristöön.
Alkuperä.
1800-luvulla saapuessaan Shandongin niemimaalle saksalaiset kolonialistit toivat myös koiriaan mukanaan alueelle. He risteyttivät keskenään saksanpaimenkoiran, tanskandoggin, rottweilerin, xianinvinttikoiran sekä paikallisia rotuja. Lopputuloksena oli nykyisin laizhounkoirana tunnettu rotu.
Etymologia.
Laizhou on Shandongin maakunnassa sijaitseva piirikuntatason kaupunki. "Hong" tarkoittaa punaista, mikä juontaa juurensa rodulle ominaisista punaisista merkeistä.
Jari Stenvall

Jari Petri Olavi Stenvall (s. 12. lokakuuta 1965 Hankasalmi) on suomalainen hallintotieteilijä ja professori.
Stenvall väitteli hallintotieteiden tohtoriksi Tampereen yliopistosta vuonna 2000 tutkielmalla "Käskyläisestä toimijaksi". Hän on hoitanut Lapin yliopiston julkishallinnon professuuria vuodesta 2002.
Stenvall valittiin vuoden professoriksi tammikuussa 2022.
Viiksisäie

Viiksisäikeet () ovat joillakin kaloilla pareittain suun, leuan tai kuonon seudulla sijaitsevia pitkänomaisia aistielimenä toimivia pehmeitä ulokkeita. Yleensä kala etsii ravintoa niitä käyttäen. Viiksisäikeitä on muun muassa osalla monnikaloista sekä joillakin mullojen, rummuttajien ja särkien heimojen kaloilla. Myös matelijoilla ja sammakkoeläimillä on samankaltainen aistielin, josta käytetään englannin kielessä nimitystä "barbel".
Sumerianjoki

Sumerianjoki () on Venäjällä Karjalan tasavallassa Pitkärannan piirissä virtaava 4 kilometriä pitkä joki, joka laskee Laatokkaan Impilahden kylän lähellä. Sumerianjoki on vain alajuoksu pidemmästä joesta, jolla on yläjuoksulla eri nimiä.
Joen kulku.
Sumerianjoki alkaa kahden joen yhtymäkohdasta, jossa pohjois-luoteesta tulevan Hiihnijoki ja koillisesta tulevan Pukamonjoki yhtyvät toisiinsa Impilahden kylän koillispuolella. Joki virtaa eteenpäin kapeassa laaksossa, jossa se alittaa maantien ja rautatien ennen laskemistaan matalaan Sumerianlahteen.
Valuma-alue.
Pääuoman kulku.
Sumerianjoki muodostui kahden latvahaaran yhtyessä toisiinsa ja valuma-alueen pääuoman valinta tehdään usein sen mukaan, kumpi haarasta on suurempi joki. Pääuoman valinnasta ei ole löytynyt lähteitä. Vertailemalla jokihaaroja toisiinsa vaikuttaa karttojen perusteella selvältä , että Hiihnijoella on pitempi uoma ja laajempi valuma-alue. Pääuoman kulku olisi seuraava: Sumerianjoki (4 km), Hiihnijoki (yli 12 km ), Hiihnijärvi (3 km), Kokko-oja (5 km), Kokkolampi ja Heposärkänoja (9 km). Pääuomaksi saadaan noin 30 kilometriä. Huomaa, että nimistö on vanhoista Karjalan kartoista.
Dess Terentjeva

Dess Terentjeva (s. 1992 Petroskoi, Venäjä) on suomenvenäläinen kirjailija. Hän kirjoittaa sekä nuorille että aikuisille.
Terentjeva on kirjoittanut aikuisille suunnattua Neonkaupunki-fantasiatrilogiaa Susanna Hynysen kanssa. Sen ensimmäinen osa ilmestyi vuonna 2020 ja toinen osa 2021. Ensimmäinen osa "Neonkaupunki" sai Kuvastaja-palkinnon 2021. Teokset ovat saaneet vaikutteita slaavilaisesta mytologiasta.
Terentjevan ensimmäinen nuortenkirja, säeromaani "Ihana", voitti WSOY:n Taajuus Z -kirjoituskilpailun ja julkaistiin vuonna 2021. Se oli ilmestymisvuonnaan lasten- ja nuortenkirjallisuuden Finlandia-palkintoehdokas, Topelius-palkintoehdokas ja Tulenkantaja-palkintoehdokas. Terentjeva käsittelee teoksissaan usein sukupuoli- ja seksuaalivähemmistöjä. Esimerkiksi "Ihanan" päähenkilö on panseksuaali.
Koulutukseltaan Terentjeva on filosofian maisteri Jyväskylän yliopistosta pääaineenaan kirjallisuustiede. Hän opiskeli lisäksi venäjän kieltä ja kulttuuria sekä sukupuolentutkimusta.
Terentjeva muutti Venäjältä Suomeen vuonna 2000 äitinsä kanssa. 16-vuotiaana hän muutti Joutsenosta Jyväskylään ja sittemmin Tampereelle. Keväällä 2024 Terentjeva kertoi luopuneensa Venäjän kansalaisuudesta.
Koronaviruspandemia Papua-Uudessa-Guineassa

Papua-Uuden-Guinean koronapandemia on osa maailmanlaajuista koronapandemiaa. Maassa vahvistettiin ensimmäinen tartunta 20. maaliskuuta 2020 Laen kaupungissa ulkomaalaisella kaivostyöntekijällä. Ensimmäinen koronaan liittyvä kuolema vahvistettiin 20. heinäkuuta 2020, kun syöpää sairastava nainen kuoli virukseen Port Moresbyssa.
12. tammikuuta 2022 mennessä maassa oli vahvistettu 36 432 tartuntaa ja 595 kuolemaa.
Terveydenhuolto Papua-Uudessa-Guineassa on jo ennestään ollut kuormittunut mm. malarian ja tuberkuloosin vuoksi. Koko maassa on terveysministeriön vain 500 lääkäriä, 4000 sairaanhoitajaa ja 3000 muuta terveydenhuollon työntekijää. Pula tarvikkeista ja lääkkeistä on jatkuva. Lokakuussa 2021 kerrottiin, että koronaan liittyvät kuolemat olivat päivittäisiä ja kaikkien suurten kaupunkien sairaalat olivat täynnä.
Rajoituksia ja toimia.
Papua-Uusi-Guinea sulki rajansa 30. tammikuuta 2020 alkaen kaikilta aasialaisilta matkailijoilta. Eräs provinssitason johtaja ilmoitti myös pysäyttävänsä kaikki kiinalaiset provinssin rajalle. Maahan julistettiin yleinen hätätila vain kaksi päivää ensimmäisen vahvistetun tartunnan tultua julki.
Toukokuussa 2020 maa lievensi koronarajoituksia, mutta kielsi alkoholin myynnin viikonloppuisin. Syynä oli lisääntynyt väkivalta.
Tartuntojen leviämisen estämiseksi on ehdotettu mm. betelpähkinöiden myynnin kieltoa. Pähkinöitä pureskellaan jonkin aikaa suussa ja syljetään sitten pois, usein julkisella paikalla, minkä johdosta lääkärit ovat pitäneet tätä hygieniariskinä.
Bougainvillen autonominen alue ilmoitti 1. elokuuta 2020 rajoittavansa lentoja muualta Papua-Uudesta-Guineasta.
Rokotukset.
Maan ensimmäinen rokotettava oli pääministeri James Marape, joka otti rokotteen julkisesti 30. maaliskuuta 2021 kohottaakseen kansalaisten luottamusta koronarokotteeseen. Tämä rokotus oli yksi Australian lähettämistä 8000 AstraZenecan rokotteesta, jotka jaettiin Marapen jälkeen papuauusiguinealaisille terveydenhuollon työntekijöille.
Kansalaisten rokotus aloitettiin toukokuussa 2021. Heinäkuussa rokotetta alettiin tarjoamaan kaikille yli 18-vuotiaille. Maassa käytetään AstraZenecan lisäksi myös kiinalaista Sinovac-rokotetta, joita Kiina lahjoitti 200 000 annosta. niitä tosin annettiin aluksi vain Papua-Uudella-Guinealla oleskeleville Kiinan kansalaisille.
Rokotuksia ovat haitanneet paikallisten taikauskoisuus, johon on sekoittunut myös yleistä rokotevastaisuutta sekä koronasalaliittoteorioita. Valtiovalta on puuttunut heikosti salaliittoteorioiden kitkemiseen, ja suurin osa väestöstä etenkin kaupunkien ulkopuolella ei pysty seuraamaan luotettavia uutislähteitä, vaan on nimenomaan sosiaalisen median varassa.
Marraskuussa 2021 pääministeri vahvisti, ettei rokotuksista ole tarkoitus tulla pakollisia.
11. tammikuuta 2022 mennessä koko maan väestöstä oli täysin rokotettuja vain 2,5 %.
Olhovajan metroasema

Olhovaja () on yksi Moskovan metron asemista. Se avattiin 20. kesäkuuta 2019.
Pääkaupunkiseudun Kaupunkiliikenne

Pääkaupunkiseudun Kaupunkiliikenne Oy on suomalainen joukkoliikenneyhtiö, joka liikennöi Helsingin raitioliikennettä ja jatkossa myös Vantaan pikaraitiotietä. Se aloitti toimintansa 1. helmikuuta 2022, kun Helsingin kaupungin liikenneliikelaitos (HKL) yhtiöitettiin. Suomenlinnan Liikenne on Pääkaupunkiseudun Kaupunkiliikenteen tytäryhtiö. Pääkaupunkiseudun Kaupunkiliikenne Oy on Helsingin kaupungin ja Vantaan kaupungin yhteisyritys. Metroliikenne on toistaiseksi jäänyt uuden yhtiön ulkopuolelle, eli siitä vastaa edelleen HKL.
Vuoden 2024 lopussa yhtiössä työskenteli 565 raitiovaununkuljettajaa ja 175 metronkuljettajaa sekä 17 kaupunkiliikennekuljettajaa, jotka ajavat molempia liikennemuotoja.
Kipinä-talo

Kipinä-talo on marraskuussa 2020 Hyvinkään Hangonsiltaan valmistunut monitoimirakennus, jossa toimivat Hyvinkään lukio ja Hyvinkään opisto. Se sijaitsee osoitteessa Kenkätehtaankatu 1. Lukiotoiminta rakennuksessa alkoi helmikuussa 2021. Talon on suunnitellut arkkitehti Arto Peltokangas ja urakoitsijana toimi Lujatalo oy. Rakennuksessa on kolme kerrosta ja sen julkisivussa on hyödynnetty punatiiltä ja corten-terästä. Talon katolla on aurinkopaneeleja, jotka tuottavat sähköä rakennuksen käyttöön.
Kipinä-talon valmistumisen jälkeen Hyvinkään lukiot, Hyvinkään yhteiskoulun lukio ja Hyvinkään Sveitsin lukio, yhdistyivät ja aloittivat toimintansa samoissa toimitiloissa.
Kipinä-taloa ja viereistä Hangonsillan asuinaluetta palvelee vuonna 2020 valmistunut 300 metriä pitkä Vanhankirkonsilta. Se alkaa Kipinä-talon vierestä ja päättyy Hyvinkään vanhan kirkon viereen, eli se ylittää Kipinä-talon vieressä kulkevan Hanko–Hyvinkää-radan. Läheisyydessä sijaitsee myös jo 1950-luvulla valmistunut Siltakadun silta.
Cheryl Gillan

Cheryl Elise Kendall Gillan (21. huhtikuuta 1952 – 4. huhtikuuta 2021) oli brittiläinen konservatiivipuolueen poliitikko, joka toimi Walesin asioiden ministerinä vuosina 2010–2012 sekä Yhdistyneen kuningaskunnan alahuoneen jäseneä vuosina 1992–2021.
Gillan syntyi Llandaffissa, Cardiffissa. Hän kävi koulua Cheltenhamissä ja opiskeli oikeustiedettä College of Law’ssa (nykyinen University of Law). Ennen poliittista uraansa Gillan työskenteli markkinointikonsulttina. Hänet valittiin alahuoneeseen vuoden 1992 parlamenttivaaleissa Chesham and Amershamin vaalipiiristä. Vuonna 1995 hänet nimitettiin alivaltiosihteeriksi opetus- ja työministeriön alaisuuteen, jossa virassa hän toimi vuoteen 1997 asti, jolloin työväenpuolue voitti parlamenttivaalit, ja konservatiivipuolue siirtyi oppositioon.
Vuonna 2005 Gillan nimitettiin konservatiivipuolueen varjohallitukseen Walesin asioiden varjoministeriksi. Hän oli alkujaan vastustanut Walesin kansalliskokouksen perustamista vuonna 1999, mutta varjoministerinä hän ilmaisi tukevansa sitä. Vuonna 2008 hän kutsui Walesin itsehallinnon tilaa ”monimutkaiseksi ja hankalaksi”. Vuonna 2009 hän esitteli lakialoitteen autismikirjon häiriöistä kärsivien aikuisten tukemiseksi; "Autism Act 2009" tuli voimaan vuoden 2010 alussa. 
Konservatiivipuolueen muodostettua koalitiohallituksen liberaalidemokraattien kanssa vuoden 2010 vaalien jälkeen Gillan nimitettiin Walesin asioiden ministeriksi. Hänen ministerikaudellaan Walesissä järjestettiin kansanäänestys Walesin kansalliskokouksen lainsäädäntövallan laajentamisesta, kymrinkielisen televisiokanavan S4C:n rahoitusta leikattiin, ja Etelä-Walesin rautateitä sähköistettiin. Gillan erotettiin virastaan vuoden 2012 hallituksen uudelleenjärjestelyssä.
Vuonna 2009 paljastui, että Gillan oli nostanut parlamentilta kulukorvauksia muun muassa 4,47 puntaa koiranruoan ostamiseen ja 305,50 puntaa melua aiheuttaneen boilerin korjaamiseen. Hän palautti parlamentille koiranruoan hinnan mutta puolusteli boilerin korjaamista varten nostamiaan rahoja. Lisäksi hänet määrättiin maksamaan takaisin 1884 punnan edestä Lontoon-asuntonsa asuntolainan maksamiseksi nostamiaan kulukorvauksia. Vuonna 2010 päätettiin, että Gillanin vaalipiirin sekä kahden muun Buckinghamshiressä lähellä Lontoota sijaitsevien vaalipiirien kansanedustajat eivät enää saisi nostaa kakkosasuntoon liittyviä kulukorvauksia.
Gillan lyötiin vuonna 2018 Brittiläisen imperiumin ritarikunnan ritarikomentajaksi.
Gillan kuoli rintasyöpään 4. huhtikuuta 2021. Hänen kuolemansa johdosta järjestetyssä täytevaalissa Chesham and Amershamin vaalipiirin uudeksi edustajaksi valittiin liberaalidemokraattien Sarah Green.
Talvisilta (Hyvinkää)

Talvisilta on Hyvinkään kaupunginosa, joka sijaitsee Sveitsin luonnonpuiston länsipuolella noin kaksi kilometriä ydinkeskustasta länteen. Talvisilta rajautuu lännessä valtatiehen 3 ja etelässä Hiiltomon teollisuusalueeseen.
Talvisillassa on toiminut lähikauppa ja anniskeluravintola. Siellä toimivat myös Talvisillan päiväkoti ja Talvisillan koulu, jossa on alkuopetusta 1. ja 2. luokille. Lisäksi Talvisillassa toimii nuorisotalo.
Talvisillan-Nummisillan alueella sijaitsee kolme puistoa: Talvisillanpuisto, Leivonpuisto ja Puttaanpuisto. Kaupunginosaa palvelee Hyvinkään Liikenteen paikallisbussilinja 3, jonka reitti on kulkee Veikkarista Talvisillan kautta rautatieasemalle.
Somalimaan parlamenttivaalit 2021

Somalimaan vuoden 2021 parlamenttivaalit pidettiin 31. toukokuuta. Niissä valittiin edustajat maan 82-paikkaiseen parlamentin edustajainhuoneeseen. Samassa yhteydessä pidettiin myös kunnallisvaalit.
Taustat ja vaalijärjestelmä.
Somalimaa on yksipuolisesti itsenäiseksi julistautunut valtio, eikä se ole yksikään YK:n jäsenvaltio ole tunnustanut sitä itsenäiseksi. Viimeisimmät parlamenttivaalit pidettiin vuonna 2005. Syynä on ollut muun muassa kiista siitä, mitkä kolme puoluetta osallistuvat vaaleihin, presidentinvaalien priorisointi ja vaalilakien säätäminen.
Huolimatta maan diplomaattisesta eristyksestä ja ongelmista Somalimaan katsotaan olevan osittain vapaa maa.
Faisal Ali Warabe kertoi lähtevänsä vaaleihin rikkoakseen maan klaanijärjestelmän. Hänen vaalilupauksiinsa kuuluivat muun muassa ylähuoneen lakkauttaminen, koska sen jäseniä ei valita vaaleilla.
Äänioikeutettuja olivat kaikki vähintään 15-vuotiaat kansalaiset.
Tulokset.
Vaalien jälkeen Waddani ja UCID ilmoittivat aloittavansa yhteistyöneuvottelut. Yksikään 13 ehdolla olleesta naisesta ei tullut valituksi.
Veikkari

Veikkari on Hyvinkään kaupunginosa. Se sijaitsee valtatie 3:n välittömässä läheisyydessä noin kolmen kilometrin päässä Hyvinkään keskustasta. Veikkarissa sijaitsee lukuisia etenkin autoalan yrityksiä. Veikkarin länsiosassa on pientaloja ja kaupunginosan länsipuolella sijaitsevat Hyvinkään sairaala ja laaja Sonninmäen metsäalue. Sen eteläpuolella sijaitsee Hyvinkäänkylän kaupunginosa ja pohjoispuolella Nummenkärjen kaupunginosa ja Hiiltomon teollisuusalue.
Veikkari on saanut nimensä entisen maanomistajan Veikko Piekkarin nimestä.
Veikkarin ja Hyvinkään rautatieaseman välillä liikennöi Talvisillan kautta kulkeva Hyvinkään Liikenteen paikallisbussilinja 3.
Nummenkärki

Nummenkärki on Hyvinkään kaupunginosa. Se sijaitsee noin kolme kilometriä Hyvinkään keskustasta länteen valtatie 3:n varrella. Nummenkärjessä sijaitsee useita autoalan yrityksiä, Hiiltomon teollisuusalue sekä pientalovaltainen asuinalue. Kaupunginosaa halkoo Helletorpankatu.
Nummenkärjessä toimi tiilitehdas vuosina 1945–2007. 
Nummenkärki rajautuu pohjoisessa Talvisillan kaupunginosaan, idässä Kirjavaantolppaan ja etelässä Veikkariin. Sitä palvelee Hyvinkään Liikenteen paikallisbussilinja 3.
Aaronsohnia

Aaronsohnia on asterikasveihin kuuluva pieni kasvisuku. Siihen kuuluu kaksi lajia, joita esiintyy Afrikassa ja Aasiassa. Tyyppilaji "Aaronsohnia factorovskyi" esiintyy Israelista Irakiin ja Saudi-Arabiaan. Toinen laji "Aaronsohnia pubescens", joka on alun perin kotuloihin sijoitettu, esiintyy Pohjois-Afrikassa, Kanariansaarilla ja Saudi-Arabiassa.
Suku "Aaronsohnia" on nimetty vuonna 1927 kasvitieteilijä Aaron Aaronsohnin (1876–1919) mukaan.
Kuumola (Hyvinkää)

Kuumola on Hyvinkään kaupunginosa. Se sijaitsee valtatie 3:n varrella ja siellä on paikallisesti merkittävä yrityskeskittymä, johon kuuluvat Sveitsin portaaliksi kutsuttu yritysalue sekä Hyvinkään ABC-asema. Alueella toimivat ABC-aseman lisäksi muun muassa Lidl, Jysk, Musti ja Mirri sekä K-Rauta. Kuumolan läpi kulkee Hyvinkään ja Kytäjän välinen Kytäjäntie (tie 1361).
Kuumolassa ei juuri ole asutusta, mutta siellä sijaitsee Vanhanmyllyn siirtolapuutarha. Vantaanjoki virtaa Kuumolan läpi.
Kuumola on saanut nimensä kaupunginosassa toimivan Kuumolan maatilan mukaan. Kaupunginosassa ei ole joukkoliikennettä, mutta sen läheisyydessä kulkee Hyvinkään Liikenteen paikallisbussilinja nro 3, joka yhdistää Veikkarin ja Hyvinkään rautatieaseman.
Cineraria

Cineraria on asterikasveihin kuuluva kasvisuku, jossa on 48 lajia. Se on kuvattu Carl von Linnén Species Plantarumin toisessa painoksessa 1763. "Cineraria"-lajeja esiintyy Afrikan etelä- ja itäosassa, Madagaskarissa ja Arabiassa. Suvun kasvit ovat yksi- tai monivuotisia ruohoja tai pensaita. Niillä on keltakukkaiset mykerökukinnot, jotka muistuttavat lähisukuisia villakoita. Muita lähekkäisiä sukuja, joihin suvun aiempia lajeja on siirretty, ovat muun muassa mehisilmät, peijavillakot ja sineraariat.
Heliamphora

Heliamphora on tötterökasveihin kuuluva lihansyöjäkasvisuku, jossa on 18–23 lajia. Ne ovat ruohoja, joilla on ruusukkeena kannumaisia ruuansulatusnesteen täyttämiä pyyntilehtiä. Lehden lusikkamaisessa yläkärjessä sijaitsee mesinystyjä, joiden erite houkuttelee hyönteisiä kannun ylle. "Heliamphora"-sukuun kuuluu suurin osa heimon lajeista ja ne ovat kehittyneet yhteisestä kantamuodosta Yhdysvalloissa ja Kanadassa esiintyvien tötteröiden kanssa. Suvun kasvit esiintyvät luonnonvaraisina Etelä-Amerikassa Guyanan ylängöllä, enimmäkseen Etelä-Venezuelassa ja osa myös Guyanassa tai Pohjois-Brasiliassa.
Martinlehto

Martinlehto on Hyvinkään kaupunginosa. Se sijaitsee Martin kaupunginosan eteläpuolella Hangon ja Mäntsälän välisen valtatie 25:n varrella. Martinlehto kuuluu Hyvinkään uusimpiin kaupunginosiin, sillä sen rakentaminen aloitettiin 2000-luvun alussa. Siellä sijaitsee sekä pientaloasutusta että yritystoimintaa. Etäisyys Hyvinkään keskustaan on noin 2,5 kilometriä. Lännessä Martinlehto rajatuu päärataan.
Martinlehdon kautta kulkee Hyvinkään Liikenteen paikallisbussilinja 5. Se yhdistää kaupunginosan Tapainlinnan, Martin, Rääkänpään ja Tehtaan kautta Hyvinkään rautatieasemaan.
Tummajuovamullo

Tummajuovamullo ("Upeneus tragula") on mullojen (Mullidae) heimoon kuuluva meri- ja murtovesissä elävä kalalaji.
Koko ja ulkonäkö.
Tummajuovamullo voi kasvaa korkeintaan 25 senttimetrin mittaiseksi. Pään ja ruumiin pohjaväritys on valkoinen tai beige punaisilla, ruskeilla tai mustilla täplillä. Kaikissa evissä on punaisia, ruskeita tai mustia juovia. Lajilla on kylkiviivallaan 28–31 suomua. Viiksisäikeet ovat yleensä keltaiset ja 13–21 millimetrin mittaiset. Tummajuovamullolla on selkäevässään kahdeksan piikkiruotoa ja yhdeksän pehmeää ruotoa. Peräevässään sillä on yksi piikkiruoto ja kuusi pehmeää ruotoa.
Levinneisyys ja elinympäristö.
Tummajuovamulloa tavataan itäiseltä Intian valtamereltä läntiselle Tyynellemerelle. Sen levinneisyys ulottuu Andamaaneilta itäiseen Australiaan sekä Japaniin ja Uuteen-Kaledoniaan. Tummajuovamullo on pääasiassa merikala, mutta lajia on tavattu myös jokien alajuoksuilta. Sen elinympäristöä ovat lahdet, laguunit, estuaarit ja koralliriuttojen lähistöt. Laji käyttää viiksisäikeitään kaivamiseen. Tummajuovamullo saavuttaa sukukypsyyden keskimäärin 10,2 senttimetrin mittaisena. Kansainvälinen luonnonsuojeluliitto IUCN on luokitellut tummajuovamullon elinvoimaiseksi lajiksi.
Mäkivehkoja

Mäkivehkoja on Hyvinkään kaupunginosa. Se sijaitsee noin kolme kilometriä kaupungin keskustasta etelään. Kaupunginosa rajautuu lännessä Vehkojaan, pohjoisessa Kruununpuistoon, idässä Hakalaan ja Hakakallioon ja etelässä valtatie 25:een, joka erottaa Mäkivehkojan Metsäkaltevan kaupunginosasta ja Kittelästä.
Mäkivehkojalla sijaitsee runsaasti sekä yritysten toimitiloja (etenkin Mäkimutilan teollisuusalueella) että pientaloasutusta. Mäkivehkojalle ei ole säännöllistä paikallisliikennettä. Lähimmät paikallisbussipysäkit sijaitsevat läheisessä Hakalan kaupunginosassa (Hyvinkään Liikenteen linja nro 4).
Orostachys

Orostachys on maksaruohokasveihin kuuluva kasvisuku, jossa on kaksitoista lajia. Ne esiintyvät Keski- ja Itä-Aasiassa, kaksi lajia ("O. spinosa" ja "O. thyrsiflora") esiintyy myös Venäjän Euroopan puolisessa osassa. Suvun kasvit kasvavat tyypillisesti vuoristoissa kivialustalla. Ne muodostavat möyheälehtisiä ruusukkeita, joiden keskeltä kohoaa korkea tähkämäinen kukinto, jonka lakastuttua lehtiruusuke kuolee. Kasvutapa muistuttaa mehitähtiä, mutta "Orostachys" on lähempää sukua aasialaisille maksaruohoille.
Kallionoppo

Kallionoppo on Hyvinkään kaupunginosa, joka sijaitsee noin 7 kilometriä Hyvinkään keskustan eteläpuolella Valtatie 3:n varrella. Kallionopossa toimii lähinnä teollisuusyrityksiä ja varastoja, mutta sen länsipuolella sijaitsee pientalovaltainen noin 1 000 asukkaan Nopon kylä. Kallionopon ja Nopon välissä toimii myös Nopon koulu.
Kallionopon länsipuolelta kulkee tavaraliikenteen käytössä oleva Hanko–Hyvinkää-rata.
Jere Marttila

Jere Marttila (s. 1991, Oulussa) on suomalainen muusikko, joka tunnetaan parhaiten Haloo Helsinki! -yhtyeen kitaristina ja säveltäjänä. Hän on yhtyeen yksi perustajajäsen ja vastaa yhdessä toisen kitaristin Leo Hakasen kanssa suurimmasta osasta yhtyeen sävellyksistä. Marttila on myös toinen osapuoli elektronista popmusiikkia tuottavassa STEREO-duossa.
Marttila on kuulunut Haloo Helsinki! -yhtyeen alkuperäiseen kokoonpanoon sen perustamisesta, vuodesta 2006 lähtien. Hän on ollut mukana säveltämässä lukuisia yhtyeen hittejä, kuten "Beibi", "Hulluuden Highway", ”Vapaus käteen jää”, ”Tulikärpäset” ja ”Reiviluola”. Yhtye on vuosien varrella saavuttanut merkittävää menestystä, kuten 10 Emma-palkintoa, 14 radiolistan ykkös singleä ja yli 400 miljoonaa striimiä Spotifyssa.
Marttila on esiintynyt Haloo Helsinki! -yhtyeen kanssa yli 900 kertaa, muun muassa Helsingin Olympiastadionilla, Hartwall Arenalla, Nokia Areenalla, Helsingin Jäähallissa, Saku Suurhallissa Tallinnassa ja lukuisilla festivaaleilla, sekä klubeilla ympäri Suomea.
Haloo Helsinki! -yhtyeen tauon aikana vuonna 2019 Marttila ja Hakanen perustivat Stereo-duon. Projekti on julkaissut omia kappaleitaan, joissa on mukana muita suomalaisia artisteja kuten: Samu Haber, Etta ja Michael Monroe.
Stereon kappale ”Vuosien päästä” (feat. Etta) on striimannut yli 14 miljoonaa kertaa.
Lähteet.
STEREO
Nikolai Astrup (poliitikko)

Nikolai Eivindssøn Astrup (s. 12. kesäkuuta 1978 Oslo) on norjalainen oikeistopuolueen poliitikko. Hän toimi Solbergin hallituksessa kehitysapuministerinä (2018–2019), digitalisaatioministerinä (2019–2020) ja kuntaministerinä (2021–2021). Hän on istunut suurkäräjillä vuodesta 2009.
Astrup on taustaltaan varakkaasta perheestä, ja hän on yksi Norjan rikkaimmista poliitikoista. Hän on myös innokas Norjan EU-jäsenyyden kannattaja.
Harri Hakola

Harri Hakola (s. 1959–1960) on suomalainen järjestöjohtaja ja kehitysyhteistyön asiantuntija. Hakola on työskennellyt vuodesta 2009 lähtien lähetys- ja kehitysyhteistyöjärjestö Fida Internationalin toiminnanjohtajana. Koulutukseltaan Hakola on ekonomi ja teologian ylioppilas. Aikaisemmin Hakola on työskennellyt Keniassa kenttätehtävissä vuosina 1995–2006 ja kehitysyhteistyön johtotehtävissä Fidassa 1995–2006. Ennen Fidaan siirtymistään Hakola työskenteli Interpedian toiminnanjohtajana ja Kirkon Ulkomaanavun kansainvälisen työn hallintopäällikkönä.
Koronaviruspandemia Japanissa

Japanin koronaviruspandemia on osa vuonna 2020 alkanutta maailmanlaajuista koronapandemiaa. Maan ensimmäinen koronatartunta varmistui 16. tammikuussa 2020, kun Kanagawassa asuva kiinalaismies palasi Kiinasta. Ensimmäinen kuolemantapaus varmistettiin 13. helmikuuta 2020 tokiolaisella 80-vuotiaalla naisella.
Rajoitukset ja toimet.
Japanin parlamentti hyväksyi 5. maaliskuuta 2020 lain, jonka nojalla pääministerille voidaan myöntää vakavien epidemioiden yhteydessä valtuudet julistaa kansallinen hätätila. Tällä puolestaan saatetaan rajoittaa kansalaisten perusoikeuksia yleisen turvallisuuden nimissä.
Tokion olympialaiset.
Maaliskuun 2020 lopulla ilmoitettiin, että kesälle suunnitellut olympialaiset siirretään vuodelle 2021. Huolimatta turvatoimista korona levisi olympiakylässä.
Olympialaisten järjestäminen herätti laajalti kritiikkiä Japanissa, kun tartuntamäärät lähtivät nousuun kisojen alettua. Pääministeri Yoshihide Sugan suosio laski huomattavasti, ja hän ilmoitti, ettei pyrkisi jatkokaudelle puolueensa puheenjohtajakisassa, mikä automaattisesti tarkoittaisi myös hänen eroaan pääministerin virastaan. Suga oli ehtinyt toimia virassa vain noin vuoden.
Rokotukset.
Rokotukset alkoivat Japanissa hitaammin kuin muissa teollistuneissa maissa; esimerkiksi huhtikuussa 2021, sata päivää ennen olympialaisten alkua, alle prosentti väestöstä oli rokotettu. Marraskuussa rokotettuja oli kuitenkin jo 79,1 prosenttia väestöstä.
Japanin toukokuuhun 2021 mennessä hyväksymät rokotteet ovat Pfizer–BioNTechin, AstraZenecan ja Modernan rokotteet. Maassa kehitetään myös omia rokotteita.
Pentti Järvenranta

Pentti Brynolf Järvenranta (10. maaliskuuta 1929 Kankaanpää – 20. helmikuuta 2018 Helsinki) oli suomalainen rakennusmestari, insinööri, yrittäjä ja yritysjohtaja, joka sai teollisuusneuvoksen arvonimen.
Järvenrannan vanhemmat olivat kirvesmies Eemil Järvenranta ja Lahja Ilona Koukku ja puoliso sairaanhoitaja Sirppa Maria Hinkkala. Järvenranta valmistui rakennusmestariksi Porissa 1957 ja toimi valmistuttuaan Turun tie- ja vesirakennuspiirin tilapäisenä rakennusmestarina. Jatkettuaan opiskeluaan vuodesta 1960 hän valmistui rakennusinsinööriksi Tampereen teknillisestä opistosta 1964 ja meni sitten Asuntokeskuskunta Tampereen Hakan teknilliseksi johtajaksi. Sieltä hän siirtyi ammattiaineiden opettajaksi Pohjois-Satakunnan ammattikouluun Kankaanpäähän ja Porin teknilliseen ammattikouluun sekä tuntiopettajaksi Porin teknilliseen oppilaitokseen.
Vuonna 1969 Järvenranta perusti Elementtityö-yhtiön ja ryhtyi sen toimitusjohtajaksi. Yrityksestä tuli merkittävä asuntorakentaja ensin Satakunnassa ja sitten muuallakin Suomessa ja se rakensi myös jukisia ja liikekiinteistöjä. Pormarkussa sillä oli oma elementtitehdas. Pitkään hyvin menestynyt yritys ajautui lopulta konkurssiin vuonna 1993. Järvenranta siirtyi toimimaan muissa omistamissaan yrityksissä, jotka harjoittivat rakennus- ja kiinteistöalan liiketoimintaa. Teollisuusneuvoksen arvonimen hän sai vuonna 1981, Insinööriliiton kun­nia­jäseneksi hänet kutsuttiin vuonna 1995.
Chieri

Chieri () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 35 912 asukasta.
Thorvald Aagaard

Hans Thorvald Aagaard (8. kesäkuuta 1877 Rolsted, Fyn – 22. maaliskuuta 1937 Ringe) oli tanskalainen säveltäjä.
Aagaard sai opetusta Carl Nielseniltä Kööpenhaminassa vuonna 1898. Ollessaan konservatorio-opiskelijana vuosina 1900–1902 hän sai opetusta viulunsoitossa Valdemar Toftelta, urkujensoitossa Otto Mallingilta ja musiikin teoriassa Jørgen Ditleff Bondesenilta. Aagaard jatkoi asepalveluksen jälkeen kontrapunktin ja sävellyksen opiskelua Nielsenin sekä musiikin historian opiskelua Thomas Laubin johdolla. Vuonna 1905 hän pääsi vaaliseurakunnan (valgmenighed) urkuriksi ja kansankorkeakoulun opettajaksi Ryslingessä. Vuonna 1907 Aagaard perusti Fynske Musikantere -orkesterin, joka piti yli 400 konserttia hänen johtaessaan sitä kuolemaansa saakka.
Aagaard työskenteli tanskalaisen laulun ja kirkkolaulun uudistamisen parissa. Hän oli vuonna 1922 saataville tulleen "Højskolesangbogenin" pääjulkaisija. Kokoelmassa on monia hänen omia laulujaan; lisäksi hänen sävellyksiään ilmestyi monissa hänen itsenäisesti julkaisemissaan kokoelmissa. Aagaard julkaisi vuonna 1933 pedagogisen teoksen "Violinskole for Seminarier". Lisäksi hän kirjoitti lukuisia musiikkihistoriallisia artikkeleita "Højskolebladet" - ja "Fyns Tidende" -lehtiin. Vuonna 1937 kuollut Aagaard haudattiin Ryslingeen.
Orbassano

Orbassano () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 23 165 asukasta.
Ke Hua

Ke Hua (, synt. Lin Dechang, ; 19. joulukuuta 1915 Lihu, Guangdong – 1. tammikuuta 2019 Peking) oli kiinalainen diplomaatti.
Ke liittyi Kiinan ulkoministeriön palvelukseen vuonna 1954 ja sai nimityksen maansa suurlähettilääksi Guineaan 1960. 1970-luvun puolessavälissä hän työskenteli ulkoministeriön Aasian-asioiden jaoksen pääjohtajana. Vuonna 1978 hänet nimitettiin suurlähettilääksi Isoon-Britanniaan. Heinäkuussa 1982 Ke keskusteli Margaret Thatcherin kanssa Hongkongin tulevaisuudesta, ja kaksi kuukautta myöhemmin hän oli läsnä historiallisessa tapaamisessa Thatcherin ja Deng Xiaopingin välillä Pekingissä.
Ke palasi Isosta-Britanniasta Kiinaan vuonna 1983 ja pääsi valtioneuvoston Hongkongin ja Macaon asioiden toimiston konsultantiksi. Vuonna 1988 hänestä tuli Kiinan kansan neuvoa-antavan poliittisen konferenssin pysyvän komitean jäsen.
Ken nuorin tytär Ke Lingling oli Xi Jinpingin ensimmäinen vaimo; kolmivuotinen avioliitto päättyi vuonna 1982. Ke kuoli 103-vuotiaana Pekingissä.
Taistelutahto (Verikalvan albumi)

Taisteluytahto on folk metal -yhtye Verikalvan debyyttialbumi, joka julkaistiin 16. helmikuuta 2018 levymerkillä Inverse Records.
Tuoppitanssi

Tuoppitanssi on folk metal -yhtye Verikalvan toinen studioalbumi, joka julkaistiin 21. helmikuuta 2020 levymerkillä Scarlet Records.
The Zealot Gene

The Zealot Gene on Jethro Tullin studioalbumi, joka julkaistiin 28. tammikuuta 2022. Albumilta on julkaistu singlet ”Sad City Sisters”, ”Shoshana Sleeping” sekä ”The Zealot Gene”. Kappaleeseen ”Sad City Sisters” on tehty Sam Cheginin ohjaama musiikkivideo.
Milano – San Remo 2021

Milano – San Remo 2021 oli järjestyksessään 112. maantiepyöräilyn Milano – San Remo -kilpailu. Se käytiin 299 kilometrin reitillä Milanosta San Remoon 20. maaliskuuta 2021. Kilpailu kuului UCI World Touriin.
Jasper Stuyven voitti kilpailun. Hän karkasi kärkiryhmästä viimeisen kahden kilometrin aikana, Søren Kragh Andersen tavoitti hänet, mutta Stuyven teki lopullisen ratkaisun viimeisen sadan metrin aikana, ja ehti maaliviivalle juuri ennen Caleb Ewania ja Wout van Aertia.
Tulokset.
Lähteet: Pro Cycling Stats, Cyclingnews
Osallistuneet joukkueet.
Lähde: Pro Cycling Stats
Asger Hamerik

Asger Hamerik (vuoteen 1864 "Hammerich"; 8. huhtikuuta 1843 Frederiksberg – 13. heinäkuuta 1923 Frederiksberg) oli tanskalainen säveltäjä ja kapellimestari.
Elämä ja ura.
Hamerik suunnitteli teologisia opintoja, mutta luopui suunnitelmastaan musiikin opiskelun hyväksi. Vuosina 1859–1862 hän opiskeli musiikin teoriaa Gottfred Matthison-Hansenin, pianonsoittoa Ernst Haberbierin sekä sävellystä Niels W. Gaden ja J. P. E. Hartmannin johdolla. Tämän jälkeen Hamerik lähti Berliiniin, jossa sai musiikin teorian opetusta Richard Wüerstiltä sekä pianonsoiton ja orkesterinjohdon opetusta Hans von Bülowilta. 1860-luvulla hän vietti aikaansa myös Pariisissa, jossa hänen kehitykseensä vaikutti merkittävästi Hector Berlioz. Berlioz'n kuoltua vuonna 1869 Hamerik suuntasi Italiaan.
Hamerikin ooppera "La Vendetta" (op. 20) esitettiin Milanossa 23. joulukuuta 1870. Hänen muihin teoksiinsa samoilta ajoilta kuuluu "Jødiske Trilogi" ("Juutalainen trilogia", op. 19). Elokuussa 1871 Hamerik lähti Yhdysvaltoihin saatuaan tarjouksen pääsystä baltimorelaisen Peabody Instituten johtoon. Hän työskenteli virassaan 27 vuotta. Hamerik oli Yhdysvalloissa arvostettu kapellimestari, ja häneltä esitettiin siellä sellaisia teoksia kuin "Nordiske Suiter" ("Pohjoismaiset sarjat", opukset 22–26, 1872–1878) ja "Requiem" (op. 34, 1895). Useat Hamerikin seitsemästä sinfoniasta ovat Peabody Instituten orkesterille sävellettyjä.
Hamerik lähti Yhdysvalloista keväällä 1898 ja asettui Frederiksbergiin toukokuussa 1900 johdettuaan ensin konsertteja Berliinissä, Wienissä, Münchenissä, Dresdenissä, Pariisissa ja Milanossa. Hänen myöhäistä sävellystuotantoaan edustavat urkupreludit ja laulut sekä "Folkevise med Variationer" (op. 41; sävelletty 1912, esitetty 1913). Seitsemäs sinfonia, nro 7, on kuorosinfonia, joka valmistui useiden revisioiden päätteeksi vuonna 1906. Hamerikin orkestroinnissa havainnollistuu Berlioz'n vaikutus.
Oopperoita Hamerik sävelsi uransa aikana neljä. Hänen tuotantoonsa kuuluu myös eleganttia kamarimusiikkia. Hamerik on haudattu Kööpenhaminan Vestre-hautausmaalle.
Perhe.
Hamerikin vanhemmat olivat professori Frederik Hammerich ja Julie Augusta Scheuermann. Hänen veljensä oli musiikkihistorioitsija Angul Hammerich.
Hamerikin vaimo oli Margaret Elizabeth Williams, jonka kanssa hän oli avioitunut 5. kesäkuuta 1894 Jersey Cityssä, New Jerseyssä. Säveltäjä Ebbe Hamerik oli Asger Hamerikin poika.
Eyes of Oblivion

Eyes of Oblivion on ruotsalaisen The Hellacopters -yhtyeen studioalbumi, joka julkaistiin 1. huhtikuuta 2022. Albumi on yhtyeen ensimmäinen 14 vuoden levytystauon jälkeen, edellisen studioalbumin "Head Off" ilmestyttyä vuonna 2008.
Albumilta on julkaistu singlet Reap a Hurricane, Eyes Of Oblivion sekä So Sorry I Could Die.
Radhe

Radhe on vuoden 2021 intialainen hindinkielinen toimintaelokuva, jonka on ohjannut Prabhu Deva ja tuottanut Salman Khan, Sohail Khan, Atul Agnihotri ja Zee Studios. Elokuvan ydinjuoni perustuu vuoden 2017 korealaiseen elokuvaan "The Outlaws". Elokuvan pääosia näyttelevät Salman Khan, Disha Patani, Randeep Hooda ja Jackie Shroff.
"Radhen" piti alun perin saada ensi-iltansa teattereissa 22. toukokuuta 2020, mutta sitä lykättiin määräämättömäksi ajaksi COVID-19-pandemian vuoksi. Elokuva sai ensi-iltansa lopulta 13. toukokuuta 2021, samaan aikaan Id al-Fitrin kanssa, ZEE5:n suoratoistopalvelu Zee Plexissä Intiassa, ja se julkaistiin myös teattereissa ulkomailla. "Radhe" sai erittäin kielteisiä arvosteluja kriitikoilta ja yleisöltä, saaden kritiikkiä sen tarinasta, käsikirjoituksesta, ohjauksesta, epäomaperäisyydestä, roolisuorituksista, toksisesta maskuliinisuudesta ja poliisiväkivallan levittämisestä. Julkaisut, kuten "The Indian Express", listasivat "Radhen" yhdeksi vuoden 2021 huonoimmista Bollywood-elokuvista.
Paolo Giordano

Paolo Giordano (s. 1982 Torino) on italialainen kirjailija.
Giordanon esikoisromaani "La solitudine dei numeri primi" (suom. "Alkulukujen yksinäisyys") ilmestyi vuonna 2008 ja sai Strega-palkinnon. Teos on käännetty noin 30 kielelle ja siitä tehty samanniminen elokuva sai ensi-iltansa 2010.
Giordano on koulutukseltaan teoreettisen fysiikan tohtori. Hän väitteli hiukkasfysiikasta Torinon yliopistossa 2010. Giordano asuu Roomassa.
Vesijärvenkadun huoltoasema

Vesijärvenkadun huoltoasema on Runar Eklundin suunnittelema, vuonna 1931 valmistunut, Lahdessa sijaitseva rakennus. Valmistuessaan kyseessä oli toinen bensiiniasema Lahdessa, ja sen rakennutti Nobel Standard Oy. Rakennus edustaa arkkitehtuuriltaan modernia funktionalismia. 
Bensiinin myynti päättyi asemalla vuonna 1978. Sen jälkeen rakennuksessa oli Sairaankuljetus Ahonen Oy:n päivystysasema ja ambulansseja. Rakennuksen omistaja Lahden kaupunki vuokrasi sen 10 vuoden sopimuksella Riku Motorille, jonka moottoripyöräliike avautui tiloissa vuonna 1995. Sopimuskauden jälkeen yritys osti rakennuksen kaupungilta. Tiloissa on myöhemmin toiminut myös designpääkaupunkivuoden muotohuoltamo ja ravintoloita. Rakennus suojeltiin vuonna 1984.
Jag är inte rädd för mörkret

Jag är inte rädd för mörkret on ruotsalaisen alternative rock -yhtye Kentin kymmenes studioalbumi. Se julkaistiin 25. huhtikuuta 2012.
Tigerdrottningen

Tigerdrottningen on ruotsalaisen alternative rock -yhtye Kentin yhdestoista studioalbumi. Se julkaistiin 30. huhtikuuta 2014.
Då som nu för alltid

Då som nu för alltid on ruotsalaisen alternative rock -yhtye Kentin kahdestoista studioalbumi. Se julkaistiin 20. toukokuuta 2016.
Harlekiinimullo

Harlekiinimullo ("Parupeneus barberinoides") on mullojen (Mullidae) heimoon kuuluva merivesissä elävä kalalaji.
Koko ja ulkonäkö.
Harlekiinimullo kasvaa yleensä noin 20 senttimetrin mittaiseksi ja korkeintaan 30 senttimetrin mittaiseksi. Lajilla on selkäevässään kahdeksan piikkiruotoa ja yhdeksän pehmeää ruotoa. Peräevässään sillä on yksi piikkiruoto ja seitsemän pehmeää ruotoa. Rintaevissään sillä on 15–16 ruotoa.
Harlekiinimullon pää ja ruumiin etuosa ovat väriltään punertavan mustia. Ruumiin takaosa on valkoinen ja keltainen. Takimmaisen selkäevän takaosan alapuolella on melkein silmän kokoinen musta täplä. Lajilla on kaksi lähes yhdensuuntaista valkoista juovaa, joista ylempi kulkee silmän yläpuolelta selkää pitkin ja alempi suun tienoilta rintaevän yläpuolelle. Pyrstö on vaaleankeltainen, ja sen kannassa on usein pieni punainen täplä. Viiksisäikeet ovat punaiset.
Levinneisyys ja elinympäristö.
Harlekiinimulloa tavataan läntiseltä Tyyneltämereltä, missä sen levinneisyys ulottuu idässä Mikronesiaan ja Samoaan. Lajin elinympäristöä ovat koralliriuttojen lähistöt lahdissa tai laguuneissa. Harlekiinimullo käyttää ravinnokseen pääasiassa matoja, nilviäisiä, äyriäisiä, käärmetähtiä ja merisiilejä. Täysikasvuiset yksilöt elävät yleensä yksin, mutta nuorena laji muodostaa usein parvia. Kansainvälinen luonnonsuojeluliitto IUCN on luokitellut harlekiinimullon elinvoimaiseksi lajiksi.
Äänekosken taidemuseo

Äänekosken taidemuseo on lokakuussa 2005 toimintansa Hammarénin talona tunnetussa rakennuksessa Äänekosken Klubinmäellä aloittanut taidemuseo. Rakennuksen arkkitehti oli Bruno Granholm.
Nykyinen museorakennus valmistui vuonna 1900 ja oli alun perin käytössä Äänekosken tehtaiden ensimmäisen isännöitsijän asuintalona. Sittemmin taloa asuttivat useammat tehtaan insinöörien perheet, ja 1940–1970-luvuilla rakennusta käytettiin tehtaiden klubina. Myöhemmin siinä sijaitsi Osuuskunta Metsäliiton piirikonttori.
Äänekosken taidemuseon hallinnoima on Toivo Parantaisen taidemuseosäätiön omistama 765 teoksen kokoelma. Toivo Parantainen (1921–1994) oli äänekoskelainen opettaja, mesenaatti ja keräilijä.
Levine

Levine on muun muassa seuraavien henkilöiden sukunimi:
Elżbieta Żebrowska

Elżbieta Żebrowska (o.s. Bednarek, 27. maaliskuuta 1945 Varsova – 23. joulukuuta 2021 Varsova) oli puolalainen pika- ja pika-aitajuoksija.
Żebrowska voitti tyttönimellään Bednarek Puolan pikaviestijoukkueessa Euroopan mestaruuden Budapestissä 1966. Hän voitti samoissa kisoissa myös pronssia 80 metrin aitajuoksussa. Vuonna 1968 Żebrowska osallistui Méxicon kesäolympialaisiin, missä hän sijoittui 80 metrin aitajuoksussa loppukilpailun seitsemänneksi uransa ennätysajalla 10,66 sekuntia. Żebrowska kuoli Varsovassa 76-vuotiaana 23. joulukuuta 2021.
Ancy-le-Franc

Ancy-le-Franc on kunta Ranskassa Yonnen departementissa Bourgogne-Franche-Comtén alueella. Se sijaitsee Armançonjoen varrella, noin 42 kilometriä Avallonin kaupungista koilliseen.
Kunnan nähtävyys on italialaistyylinen renessanssipalatsi "Château d’Ancy-le-Franc". Palatsin suunnitteli Ranskan kuningas Frans I:n italialainen arkkitehti Sebastiano Serlio. Palatsissa on poikkeuksellinen kokoelma 1500- ja 1600-luvukujen seinämaalauksia. Palatsi on avoinna yleisölle, samoin kun sen 50 hehtaarin puisto. Puistossa on vesiaiheiden lisäksi orangeria sekä ranskalainen- ja englantilainen puutarha.
Benito Rigoni

Benito Rigoni (11. huhtikuuta 1936 Asiago – 23. joulukuuta 2021 Dueville) oli italialainen rattikelkkailija ja olympiamitalisti.
Rigoni voitti nelikoissa olympiapronssia Innsbruckissa 1964. Italian mestaruuden hän voitti nelikoissa ja kaksikoissa. Rigoni kuoli 85-vuotiaana 23. joulukuuta 2021.
Galanta (piiri)

Galantan piiri () on Slovakian piiri Trnavan alueella. Sen väkiluku oli vuoden 2019 lopussa . Piirin hallinnollinen keskus on Galantan kaupunki ja suurin kaupunki noin asukkaan Sereď.
Galantan piirillä on Slovakian sisällä yhteistä rajaa Dunajská Stredan, Hlohovecin, Trnavan, Nitran, Šaľan, Komárnon ja Senecin piirien kanssa. Sen halki virtaavat Váh-, Pieni-Tonava-, Čierna Voda- ja Dudváh-joet. Piirin pinta-alasta noin 80 prosenttia on maatalousmaata.
Vuoden 2010 lopussa Galantan piirin asukkaista 51,1 prosenttia oli naisia ja noin 48,9 prosenttia miehiä. Vuoden 2011 lopussa piirin väestöstä 59,6 prosenttia oli slovakkeja ja 34,9 prosenttia unkarilaisia. Alle 14-vuotiaiden osuus väestöstä oli vuoden 2011 lopussa 13,6 prosenttia, 15–64-vuotiaiden 73,4 prosenttia, yli 65-vuotiaiden 12,9 prosenttia ja väestön keski-ikä oli 39,8 vuotta. Alueen talouden ja työllisyyden kannalta tärkein elinkeino on sähkötekninen teollisuus.
Kunnat.
Galantan piirin 36 kuntaa. Ne kunnat, jotka ovat myös kaupunkeja ovat luettelossa lihavoituja.
Taivaljärvi

Taivaljärvi voi tarkoittaa seuraavia:
Fosfovolframihappo

Fosfovolframihappo (H3W12PO40) on volframin, fosforin, vedyn ja hapen muodostama epäorgaaninen yhdiste. Yhdistettä käytetään reagenssina orgaanisen kemian synteeseissä ja analyyttisessä kemiassa.
Ominaisuudet, valmistus ja käyttö.
Huoneenlämpötilassa fosfovolframihappo on valkoista, kellertävää, harmahtavaa tai vihertävää kiteistä ainetta. Aineen rakenne koostuu keskisestä PO4-yksiköstä, jota ympäröivät WO6-yksiköt. Rakenteessa on vaihteleva määrä kidevettä, tyypillisesti 20–29. Fosfovolframihappo liukenee veteen ja liukenee myös poolisiin orgaanisiin liuottimiin kuten etanoliin, asetoniin ja asetonitriiliin. Fosfovolframihappo on voimakas happo.
Fosfovolframihappoa valmistetaan natriumvolframaatin ja fosforihapon tai natriumdivetyfosfaatin reaktiolla. Reaktioseos tehdään happamaksi vetykloridilla
Fosfovolframihappoa käytetään voimakkaasti happamana katalyyttinä muun muassa isomeroinneissa, liitettäessä vettä alkeeneihin, Prins-reaktioissa ja hapetuksissa. Mikroskopiassa sitä käytetään kudosvärjäyksissä yhdessä hematoksyliinin kanssa ja tutkittaessa polymeerejä transmissioelektronimikroskopialla
Kathleen Partridge

Kathleen Anne Partridge (7. joulukuuta 1963 Sydney – 13. syyskuuta 2021) oli australialainen maahockeymaalivahti ja olympiavoittaja.
312 maaottelua urallaan pelannut Partridge kuului Australian maajoukkueeseen muun muassa Soulin kesäolympialaisissa 1988, missä Australia voitti kultaa, ja Barcelonan kesäolympialaisissa 1992, missä maa sijoittui viidenneksi. Pelaajauransa jälkeen Partridgesta tuli arvostettu maalivahtivalmentaja maajoukkuetasolla. Partridge kuoli syöpään 57-vuotiaana 13. syyskuuta 2021.
Ruotsin säätyvaltiopäivät

Ruotsin valtiopäivät () oli Ruotsin ja Suomen historiassa järjestettävä säätyjen valtiopäiväkokous, jossa valtakunnan neljän valtiosäädyn kamarikuntien valtiopäivämiehet, aateliston, papiston, porvariston ja talonpoikaiston jäsenistä kokoontuvat säännöllisesti ruotsissa järjestettäville valtiopäiville, esittämään maakuntansa toiveita ja valmistelemaan valtiopäivien valiokunnissa valtakunnan laki- ja oikeuskysymyksiä.
Ruotsin säätyvaltiopäivät muodostivat nelikamarisen parlamentaarisen säätyedustuslaitoksen.
Säätyvaltiopäivät.
Säätyvaltiopäivät on yleisnimitys eri Euroopan maissa useiden vuosisatojen mittaan toimineille säätyjen kokouksille tai edustuslaitoksille, joissa kukin sääty kokoontui erikseen omaan kamariinsa tekemään omat päätöksensä. Säätyjen päätöksistä tuli koko säätyvaltiopäivien päätöksiä kussakin tapauksessa erikseen säädetyn menettelyn mukaisesti.
Maiden välisiä eroja.
Joissakin maissa joissakin asioissa säätyjen enemmistön päätös saattoi riittää, kun taas toisenlaisessa järjestelmässä saatettiin edellyttää kaikkien säätyjen yksimielisyyttä. Säätyvaltiopäiville säätynsä edustajaksi pääsemisen tavat vaihtelivat maasta ja säädystä toiseen. Esimerkiksi Ruotsissa ja Suomessa aatelissäädyssä edustettuina oli jokainen valtakunnan aatelissuku, kun taas muihin säätyihin pääsemiseksi suoritettiin vaalit, joissa äänioikeus saattoi riippua säätyyn kuulumisen lisäksi varakkuudesta. Esimerkiksi porvarissäätyyn edustajia valittaessa vaalipiireinä toimivat kaupungit.
Useimmiten Euroopan historiassa tunnetuilla säätyvaltiopäivillä ovat olleet edustettuina aatelisto, papisto ja porvaristo, mutta Ruotsin ja sittemmin myös autonomian ajan Suomen tapauksessa maata omistanut talonpoikaisto muodosti edustuslaitoksen neljännen kamarin. 
Pohjolan valtakuntien ohella säätyvaltiopäivät ovat olleet osa esimerkiksi Pyhän saksalais-roomalaisen keisarikunnan ja Puolan kuningaskunnan valtiollista historiaa.
Ruotsin ja Suomen valtioyhteyden päättyminen.
Vanhassa Ruotsin valtakunnassa kuten valtakunnan suomalaisten osien valtiopäivämiehet työskentelivät säätyvaltiopäivillä täysivaltaisina säätyjensä edustajina aina valtiopäivätoiminnan alkamisesta siihen asti kunnes Ruotsi menetti Suomen käydyssä Suomen sodassa 1808–1809 Venäjälle. 
Ruotsissa säätyvaltiopäivät jatkoivat toimintaansa tämän jälkeenkin ilman suomalaisia aina 1860-luvulla maassa tehtyyn valtiopäiväuudistukseen asti. Suomessa puolestaan ruotsalaiset perustuslait pysyivät voimassa myös autonomian ajalla, minkä takia maassa ryhdyttiin pitämään omia säätyvaltiopäiviään, joista ensimmäisinä on historiankirjoituksessa pidetty Porvoon maapäiviä 1809, vaikka säännöllinen valtiopäivätoiminta Suomessa alkoikin vasta vuoden 1863 avajaisista. 
Autonomisessa Suomessa säätyvaltiopäivistä luovuttiin eduskuntauudistuksessa 1906, kun yksikamarinen yleisillä ja yhtäläisillä vaaleilla valittava eduskunta korvasi monikamarisen edustuslaitoksen.